બ્લેક-મનીના મામલે ફ્રેન્ચાઇઝીઓ સામે તપાસ ચાલુ
સ્ટિંગ ઓપરેશનમાં ઝડપાયેલા ખેલાડીઓને વધારાના નાણાં મળ્યા નથી
બોર્ડે પાંચેય ખેલાડીઓને દોષી ઠેરવી સજા ફટકારી હતી
આઇપીએલમાં સ્પોટ ફિક્સિંગ અંગેના ચોંકાવનારા સ્ટિંગ ઓપરેશન બાદ ભારતીય ક્રિકેટ બોર્ડે તો પાંચેય ખેલાડીઓને દોષી ઠેરવીને તેમને પ્રતિબંધની સજા ફટકારી દીધી છે પણ હવે ઇન્કમટેક્ષ વિભાગે તમામ ખેલાડીઓને ક્લિન ચિટ આપતાં આખા વિવાદમાં નાટકીય વળાંક આવ્યો છે. ઇન્કમટેક્ષ વિભાગને તેની ઉંડાણપૂર્વકની તપાસમાં જાણવા મળ્યું છે કે, પાંચેય ખેલાડીઓને કોઇ વધારાની રોકડ રકમ કે ફંડ ડિપોઝીટ મળી નથી. વિભાગે ખેલાડીઓના બેન્ક એકાઉન્ટસની તેમજ અન્ય એસેટ્સની તપાસ કરી હતી અને દોષી ખેલાડીઓની પણ પુછપરછ કરી હતી. નોંધપાત્ર છે કે બીસીસીઆઇએ તો પાંચેય ખેલાડીઓને દોષી ઠેરવીને તેમના પર પ્રતિબંધ મુકી દીધો હતો. જેમાં ટી.પી.સુધીન્દ્ર પર આજીવન, શલભ શ્રીવાસ્તવ પર પાંચ વર્ષનો તેમજ અમિત યાદવ, મોહનીશ મિશ્રા અને અભિનવ બાલી પર એક-એક વર્ષનો પ્રતિબંધ મુકવામાં આવ્યો હતો.
ખેલાડીઓને દોષી ઠેરવીને સજા સંભળાવનારા બીસીસીઆઇએ ફ્રેન્ચાઇઝીઓ બ્લેકમની ચુકવતી હોવાના આક્ષેપને તથ્ય વિહોણો ગણાવતા આ અંગે કોઇ પગલા ભર્યા નહતા. જો કે ઇન્કમટેક્ષ વિભાગના સૂત્રોને ટાંકીને એક અહેવાલમાં જણાવાયું છે કે, ફ્રેન્ચાઇઝીઓ બ્લેક મની ચુકવતી હોવાના દાવા અંગે અમે તપાસ કરી રહ્યા છીએ. અમે આ મામલાને પણ અત્યંત ગંભીરતાથી લઇ રહ્યા છીએ.
ઇન્કમટેક્ષ વિભાગના વિશ્વસનીય સૂત્રોને ટાંકીને અહેવાલમાં જણાવાયું છે કે, આ અંગેનો એક રિપોર્ટ ટુંક સમયમાં જ તૈયાર કરવામાં આવશે અને તે અંગે રમત મંત્રાયલને પણ જાણ કરવામાં આવશે. રમત મંત્રાયલે નાણાંમંત્રાયલ હેઠળ આવતા રેવન્યુ વિભાગ તેમજ ઇન્કમટેક્ષ વિભાગને આઇપીએલમાં નાણાંકિય ગેરરીતિના આક્ષેપો અંગે તપાસ કરવા માટે જણાવાયુ હતુ. જેમાં તાજેતરમાં રમાયેલી પાંચમી સિઝન પણ સામેલ છે.
સ્ટિંગ ઓપરેશનમાં સ્પોટ ફિક્સિંગ ઉપરાંત ફ્રેન્ચાઇઝીઓ પાસેથી બ્લેકમની મળતા હોવા અંગેની ચોંકવનારી કબુલાત કરનારા ખેલાડીઓના બેન્કના ખાતાઓની, તેમના અન્ય રોકાણો અને નાણાંકીય વ્યવહારોની તેમજ તેમની નજીકના સગા અને મિત્રોની નાણાંકીય સ્થિતીની પણ ચકાસણી કરવામાં આવી હતી, જેથી જાણી શકાય કે તઓએ ફિક્સિંગ કે અન્ય રીતે કોઇ અયોગ્ય કે ગેરવાજબી લાભ મેળવ્યો છે કે કેમ. જો કે ઇન્કમટેક્ષ વિભાગને તેની તપાસમાં બધુ યોગ્ય હોવાનું જાણવા મળ્યું હતુ.
સુત્રોને ટાંકીને જણાવાયું છે કે, આ ખેલાડીઓને કોઇ વધારાના નાણાંકીય લાભ મળ્યા નથી. આ મામલે તેઓ ક્લિન છે. ઇન્કમટેક્ષ વિભાગે પાંચેય ખેલાડીઓની ક્લિન ચીટ આપતાં આખા વિવાદમાં નવો વળાંક આવ્યો છે. ચાહકોમાં ચર્ચા શરૃ થઇ છે કે, જો પાંચેય ખેલાડીઓએ સ્પોટ ફિક્સિંગ કર્યું જ નથી અને તેમણે કોઇ નાણાં કે નાણાંકીય લાભો મેળવ્યા જ નથી તો તેઓ કેવી રીતે દોષી ઠેરવાય તેવો પ્રશ્ન સર્જાવા પામ્યો છે. તેમની પર વધુમાં વધુ તો ફિક્સિંગ માટે તૈયારી બતાવવાનો કે તે અંગે ષડયંત્ર ઘડવાનો આક્ષેપ મુકી શકાય. આ જોતા બીસીસીઆઇએ ખાસ કરીને ટીપી સુધીન્દ્રને અને શલભ શ્રીવાસ્તવને જે સજા ફટકારી છે, તે વધુ પડતી હોવાનું ક્રિકેટ વર્તુળોમાં અનુભવાઇ રહ્યું છે.